recursal/SuperWikiNEXT-32B huggingface dataset:
**José Manuel Iglesias Martínez**, nado no Penedo (Mugardos) o 29 de novembro de 1944 e finado no mesmo lugar o 1 de outubro de 2008, foi un histórico militante de Comisións Obreiras e unha das persoas que traballou para fundar o Sindicato Nacional de CC.OO. de Galicia.

Traxectoria
-----------

Traballador da antiga Bazán —actualmente Navantia—, comezou a traballar con só catorce anos no sector do metal e ao longo da súa vida desenvolveu as tarefas de axustador montador, peón da construción e tubeiro para instalacións eléctricas.

En 1968 formaba parte do Comité Central do Partido Comunista, organización que naquela época era clandestina. Como consecuencia desa militancia foi detido en seis ocasións. Tamén formou parte da dirección galega do Partido Comunista de Galicia —era membro do Comité Comarcal de Ferrol antes da legalización— e chegou a ser procesado por iso. Xa legalizados Comisións Obreiras e o PCG, formou parte do Comité Central e da Executiva deste último, ademais de ser membro da Coordinadora Estatal e do Secretariado Estatal do PCE. 

En 1985 chegou a ser secretario xeral do PCG. Logo da integración do PCG en Esquerda Unida, José Manuel Iglesias militou na nova formación política e foi concelleiro no seu Mugardos natal desde 1987 a 1999. 

### Represión

Como consecuencia da súa actividade política na clandestinidade, pero tamén nos albores da democracia, foi obxecto de represión en numerosas ocasións. Chegou a ser condenado a dous anos e catro meses de presión e a dez mil pesetas de multa. Cumpriu pena nos cárceres da Coruña, Xaén e Palencia. O Tribunal de Orde Pública (TOP) tamén o chegou a deter ata tres meses no Proceso de Burgos.

### Comisións Obreiras

A partir de 1976, en colaboración con Manuel Amor, Redondo Abuín e outros compañeiros, dedicouse a percorrer Galicia para reorganizar as Comisións Obreiras, formando parte do proceso de creación do actual sindicato. En CCOO foi secretario de Organización do Sindicato Nacional e máis tarde membro da Executiva da Confederación Sindical de CCOO e primeiro secretario da Federación Galega do Metal.

Obra
----

* *A autoridade na palabra. Biografía do comunista Paco Filgueiras (1920-1976)* (2006)

Véxase tamén
------------

### Ligazóns externas

* Sindicato Nacional de CC.OO. de Galicia
* Corporacións democráticas no Concello de Mugardos
* Palabras de José Manuel Iglesias, pronunciadas en 1985 acerca do proceso de reconversión naval[*Ligazón morta*]
* Rafael Pillado, sobre José Manuel Iglesias, na emisora Radiofusión[*Ligazón morta*]

|  |  |
| --- | --- |
| Control de autoridades | 
* Wd: Q12391087
* WorldCat
* VIAF: 128292382
* BNE: XX1797045

 |
**Josefa María Barrera Izaguirre**, nada como **María del Carmen** en Ferrol en 1881 e finada mártir o 18 de novembro de 1936, foi unha relixiosa católica galega, beata da Igrexa católica.

Traxectoria
-----------

Naceu en Ferrol en 1881. O 15 de outubro de 1918 entrou no primeiro mosteiro da Visitación en Madrid, das salesas, tomando o nome relixioso de *Josefa María*. Cando a comunidade marchou a Oronoz-Mugairi (Navarra), ela permaneceu en Madrid xunto a outras seis irmás da súa orde.

O 18 de xullo de 1936 deixaron o mosteiro e agocháronse nun piso na cidade. Logo de sufrir varios rexistros, foron denunciadas por relixiosas, e o 18 de novembro foron detidas e posteriormente fusiladas.

Culto
-----

Foi beatificada por Xoán Paulo II na basílica de San Pedro o 10 de maio de 1998, xunto a outras nove relixiosas (dúas irmás corazonistas, seis salesas, e unha carmelita descalza).

Notas
-----

1. ↑  As relixiosas beatificadas canda ela foron as salesas María Gabriela Hinojosa Naveros, Laura Cavestany Anduaga, Inés Zudaire Galdeano, María Felicita Cendoya Araquistain, Martina Olaizola Garagarza e Josefa Joaquina Lecuona Aramburu; as corazonistas Rita Josefa Pujalte Sánchez e Francisca Aldea Araújo; e a carmelita descalza Elvira Moragas Cantarero.

Véxase tamén
------------

### Bibliografía

* Gutiérrez García, José Luis (1998). *Unidas hasta la muerte: biografía de las siete Beatas Mártires del Primer Monasterio de la Visitación de Santa María en Madrid*. EDIBESA. ISBN 9788489761490.
Para outras páxinas con títulos homónimos véxase: Ilustración Gallega.
***Ilustración Gallega*** foi unha revista editada en Madrid en 1954.

Historia e características
--------------------------

Subtitulada *Revista de Galicia para España y América*, apareceu o 1 de outubro de 1954. Dirixida por Emilio Canda Pérez, Nicolás Alcalá Arana era o administrador. Editada cun grande acompañamento gráfico, contiña un suplemento informativo con noticias sociais e de interese de Galicia titulado "Vida Gallega". Entre os seus colaboradores figuraron José María Castroviejo, Valentín Paz-Andrade, Ramón Otero Pedrayo, Álvaro Cunqueiro, Luís Trabazo, Xosé Filgueira Valverde, Prudencio Landín Tobío e Manuel Cuña Novás. No seu primeiro número publicou os *Seis poemas galegos* de Federico García Lorca.

Véxase tamén
------------

### Bibliografía

* Santos Gayoso, Enrique (1990 Ediciós do Castro). *Historia de la Prensa Gallega 1800-1986*. Sada. ISBN 84-7492-489-8.

### Ligazóns externas

* Ficha na Hemeroteca da Deputación de Pontevedra
**IMAGE** (acrónimo de *Imager for Magnetopause-to-Aurora Global Exploration*), tamén coñecido como **Explorer 78**, foi un satélite artificial da NASA lanzado o 25 de marzo de 2000 mediante un foguete Delta II desde a base Vandenberg da Forza Aérea. IMAGE pertence ó programa MIDEX, englobado dentro do programa Explorer.

Características
---------------

A misión de IMAGE foi estudar o comportamento da magnetosfera terrestre ante as variacións do vento solar. As áreas de estudo do satélite inclúen a identificación dos mecanismos de inxección do plasma na magnetosfera durante as tormentas magnéticas, medi-la resposta da magnetosfera ante cambios no vento solar e estudar o modo en que o plasma da magnetosfera é enerxizado, transportado e perdido durante as tormentas e subtormentas magnéticas. IMAGE medía 2,25 metros de diámetro por 1,52 metros de longo.

O satélite deixou de funcionar o 18 de decembro de 2005, cando se deixou de recibir a súa telemetría debido a un problema eléctrico a bordo.

Unha aurora polar vista por unha das cámaras ultravioleta de IMAGE.

Instrumentos
------------

IMAGE levaba a bordo tres cámaras de átomos neutros capaces de medi-la enerxía e composición de átomos con enerxías de entre 10 e 200 eV cunha resolución temporal de 300 segundos. Ademais portaba dúas cámaras ultravioleta para o rango de lonxitudes de onda entre 120 e 180 nanómetros e para a banda dos 30,4 nanómetros, e un radar de baixa potencia operando a lonxitudes de onda de radio de entre 3 kHz e 3 MHz.

Notas
-----

1. 1 2 3 4 5  N2YO (2011). Real Time Satellite Tracking, ed. "IMAGE" (en inglés). Consultado o 30 de xaneiro de 2012.
2. 1 2 3 4 5 6 7 8 9 10  NASA (4 de novembro de 2011). "IMAGE" (en inglés). Consultado o 30 de xaneiro de 2012.
3. ↑  "Note verbale dated 2 November 2000 from the Permanent Mission of the United States of America to the United Nations (Vienna) addressed to the Secretary-General" (PDF) (01-80466(E)). 25 de xaneiro de 2001: 7. Consultado o 30 de xaneiro de 2012.
4. 1 2 3 4 5 6  Gunter Dirk Krebs (2011). Gunter's Space Page, ed. "Explorer: IMAGE (MIDEX 1)" (en inglés). Consultado o 30 de xaneiro de 2012.
5. 1 2 3  Mark Wade (2011). "IMAGE" (en inglés). Consultado o 30 de xaneiro de 2012.

|  |  |
| --- | --- |
| Control de autoridades | 
* Wd: Q51151
* NSSDC ID: 2000-017A
* SCN: 26113

 |
**Josama Alén Ponte**, nado na Coruña o 19 de setembro de 1980, é un xogador galego de hóckey a patíns que xoga na posición de defensa e se atopa sen equipo.

Traxectoria
-----------

Josama comezou a práctica do hóckey a patíns aos sete anos no equipo do colexio Compañía de María da cidade herculina, pasando posteriormente ao HC Liceo, club co cal debutou no primeiro equipo. Na tempada 2007-08 asinou polo CP Tenerife, club ao cal estivo vencellado dúas tempadas e co que se proclamou campión da Copa CERS. Tras unha aventura frustrada no Vigo Stick (debeu abandonar antes de tempo a causa dos problemas económicos que provocaron a desestruturación do equipo), esa mesma tempada (2009-10) asinou polo HC Borbolla da Coruña xa coa tempada comezada para tentar conseguir o ascenso á Primeira División Estatal, conseguindo o obxectivo. Na tempada 2010-11, aínda nas filas do club de Monte Alto, non puido evitar o descenso de categoría. No verán do 2011 asinou polo Club Patín Cerceda, xogando unha tempada no club cercedense.

Josama foi tamén doce veces internacional coa selección española nas categorías júnior e sub 23.

Notas
-----

1. ↑  "El Vigo Stick tiene atado a Josama Alén y quiere fichar a Martín Payero". *Atlántico* (en castelán). 2009-07-17. Consultado o 2020-03-29.
2. ↑  Josama Alen: ´Me atrajo la ilusión. Luchar por el ascenso es muy motivante´

Véxase tamén
------------

|  |  |
| --- | --- |
|  | A Galipedia ten un portal sobre: ***Hóckey a patíns*** |

### Ligazóns externas

* Josama Alén en hoqueipatins.cat
**Abū Abd Allāh Muhammad ibn Al-Abbār** ou **Abdallah ben Abderrahmán Ebn Alabar Alcodai**, nado en Valencia, al-Ándalus en 1199 e finado en Tunes o 6 de xaneiro de 1260, foi un poeta, historiador, diplomático, político e erudito valenciano de al-Ándalus, da época árabe.

Traxectoria
-----------

Era orixinario dunha influente familia xemenita de Onda, cidade da Taifa de Valencia. Durante a súa vida en Valencia foi un destacado poeta e brillou profesionalmente na secretaría dos gobernadores de Valencia, até que, sitiada a cidade por Xaime I, foi enviado a Tunes a pedirlle axuda ao emir dos Háfsidas de Tunisia, Abu Zakariya, ante quen recitou unha qasida famosa:

> 
> 
> Aberto está o camiño. Aos teus guerreiros guía,  
> oh, dos oprimidos constante valedor!  
> Auxilio che demanda a bela Andalucía;  
> a liberdade espera do teu heroico valor...
> Abū Abd Allāh Muhammad ibn Al-Abbār (tradución dunha tradución castelá de Juan Valera)
> 

Tras a conquista de Valencia por Xaime I, Ibn al-Abbar instalouse en Tunes, e seguiu traballando de forma destacada como secretario de goberno, pero o emir al-Mustansir ordenou executalo en 1260, queimando máis tarde o seu cadáver xunto a todos os seus escritos.

Obra
----

Está considerado como un dos escritores máis egrexios do século VI da héxira.

As súas obras literarias máis importantes, *al Hulla al Siyara* (A túnica recamada) e a *Takmila*, son unha colección de biografías dos príncipes e magnates norteafricanos e andaluces, unhas magníficas crónicas que documentan a historia medieval do islam occidental. Distinguiuse tamén como poeta, especialmente polas súas qasidas ou poesías dedicadas á perda de Balansiyya (Valencia) ou a que describe as tráxicas circunstancias polas que está pasando Al-Ándalus no século XIII.

Véxase tamén
------------

### Bibliografía

* Casiri, *Bibliotheca Arábico- hispana* (Madrid, 1760)
* Derembourg, *Manuscrits árabes de l Escurial* (París, 1884)

### Ligazóns externas

* Biografía de Ibn Al-Abbar *(en castelán)*


|  |  |
| --- | --- |
| Control de autoridades | 
* Wd: Q3321466
* WorldCat
* VIAF: 32131921
* BAV: ADV10219500
* BNE: XX881170
* BNF: 130136005
* BVMC: 11757
* CERL: cnp01358883
* DBE: ibn-al-abbar
* DeutscheBio: 119428261
* EBID: ID
* EGAXA: vtls000821826
* FAST: 287393
* GND: 119428261
* ISNI: 0000 0001 0798 7993
* LCCN: n88242962
* NTA: 091298490
* OL: OL4497900A
* openMLOL: 431508
* SELIBR: 191292
* SUDOC: 080533825

 |
**Giuseppe Rossi**, nado en Teaneck (Nova Jersey) o 1 de febreiro de 1987, é un futbolista de orixe italiana. Xoga de dianteiro e o seu actual club é o Celta de Vigo, onde xoga cedido pola Fiorentina.

Traxectoria
-----------

En 2004 o primeiro club polo que Giuseppe Rossi fichou, foi o Parma italiano como xuvenil. Tiña 17 anos, pero foi traspasado ao pouco tempo por 200.000 libras ao Manchester United, onde asinaría o seu primeiro contrato profesional. Alí xogou ata xaneiro de 2007, empezando a xogar cedido no Parma italiano.

Giuseppe Rossi foi fichado polo Villarreal CF o verán de 2007 tras a marcha ao Atlético de Madrid do uruguaio Diego Forlán. Cos seus 11 goles en 27 partidos converteuse nun dos xogadores revelación da tempada 2007-08.

Ao finalizar a tempada 2008/09 apareceron na prensa rumores sobre o interese de varios clubs para facerse cos servizos de Rossi, como a Juventus FC que se dicía que ofrecía 18 millóns de euros e o traspaso de David Trézéguet, ou o Manchester City ou o Manchester United. Sobre todo tras as declaracións que realizou, nas que afirmaba que o seu soño era volver xogar en Italia. 
En xaneiro de 2011, o Villarreal CF confirma o acordo entre Rossi e o club para a ampliación do seu contrato ata o verán de 2016 desmentindo así calquera rumor que lle vinculaba a outro club.

Selección nacional
------------------

Foi internacional coa Selección de Italia tanto a nivel absoluto, como nas categorías inferiores ata a Sub-21. Coa Selección Olímpica de Italia en 2008 participou nos Xogos Olímpicos de Pequín, onde terminou como máximo goleador do torneo con 4 goles. O seu primeiro gol coa súa selección anotouno nun partido amigable disputado o 6 de xuño de 2009 en Pisa contra Irlanda do Norte, que servía de preparación para a Copa das Confederacións de 2009, á que foi convocado por Marcello Lippi.

No mencionado torneo internacional, debuto con dous goles no triunfo italiano 3-1 sobre Estados Unidos, no Estadio Loftus Versfeld de Pretoria.

Palmarés
--------

### Campionatos nacionais

| Título | Club | País | Ano |
| --- | --- | --- | --- |
| Football League Cup | Manchester United | Inglaterra Inglaterra | 2006 |

Notas
-----

1. ↑  "Traxectoria na web de Rossi". Arquivado dende o orixinal o 13 de agosto de 2011. Consultado o 27 de febreiro de 2011.
2. ↑  A Juve ofrece 18 millóns e Trezeguet a cambio de Rossi. Marca.com. Consultado o 13 de xuño de 2009.
3. ↑  Rossi di que o seu soño é volver xogar en Italia. Marca.com. Consultado o 13 de xuño de 2009.

Véxase tamén
------------

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Giuseppe Rossi*** |

* Sitio oficial de Giuseppe Rossi

|  |  |
| --- | --- |
| Control de autoridades | 
* Wd: Q221216
* WorldCat
* VIAF: 314816097
* LCCN: no2015013506
* Munzinger: 01000008703
* As: 16899
* BDFutbol: 4034
* EUfootballInfo: 26784
* FIFA: 291342
* FootballDatabase: 12924
* Fussballdaten: rossiguiseppe
* L'Équipe: 21925
* NFT: 27733
* SoccerBase: 40227
* Soccerway: 2921
* Sports Reference: giuseppe-rossi-1
* Transfermarkt: 19104
* UEFA: 69741
* Worldfootball: giuseppe-rossi

 |
Coordenadas: 37°24′19″N 6°00′11″O﻿ / ﻿37.40528, -6.00306

Mapa da illa da Cartuja.
A **illa da Cartuja** é o nome co que se coñece ao territorio da cidade de Sevilla situado entre dous brazos do río Guadalquivir, un río vivo e o outro unha dársena. A illa pertence ao distrito de Triana.

Nome
----

Tecnicamente non é unha illa, xa que non está completamente rodeada de auga. Enténdese que a illa comeza na Ponte do Cristo da Expiración, lugar onde se estreita o terreo entre os dous brazos do río, e termina na Ronda Supernorte, onde finaliza a dársena do Guadalquivir.

O nome de "la Cartuja" ven do mosteiro da Cartuja de Sevilla, que se atopa na zona sur da illa.

Urbanismo
---------

O desenvolvemento urbanístico desa zona era nulo, exceptuando o Mosteiro da Cartuja, ata os anos 80 cando empezou a construírse o macro-complexo da Exposición de 1992. Na Sevilla post-expo unha parte dese complexo converteuse no Parque Científico Tecnolóxico Cartuja, xestionado pola sociedade anónima Cartuja 93 e outra parte no parque de atraccións temático Isla Mágica. Próximo ao parque tecnolóxico encóntranse tamén algunhas facultades da Universidade de Sevilla. En 1993 finalizouse o edificio Torre Triana, que concentra moitas das oficinas da Xunta de Andalucía. Anos máis tarde foi construído o Estadio Olímpico de La Cartuja.

Ponte da Barqueta, en primeiro plano, e Ponte do Alamillo, detrás.
Como zonas verdes, dende 1993 conta co Parque do Alamillo, que comunica co parque de San Jerónimo por unha pasarela sobre a dársena do Guadalquivir construída en 2011 e polo camiño ao Norte sobre a dársena que xa citado.

A zona conta, pois, con dúas estacións de ferrocarril, unha á altura do Estadio Olímpico e outra á altura do Parque Tecnolóxico. Ademais, á zona danlle servizo varias liñas de autobús de TUSSAM. Deséxase ampliar o ferrocarril cara ao sur para que chegue á estación de metro de Blas Infante, pasando polas inmediacións de Torre Triana e da Torre Pelli.

Galería de imaxes
-----------------

* Esfera Bioclimática
* Edificio Torre Triana
* Pavillón da Navegación

|  |  |
| --- | --- |
| Control de autoridades | 
* Wd: Q3207073
* GeoNames: 7602972

 |
**Iván Fandiño Barros**, nado en Orduña o 29 de setembro de 1980 e finado en Aire-sur-l'Adour, Landas, Francia o 17 de xuño de 2017, foi un toureiro vasco de orixe galega.

Traxectoria
-----------

 Saía a ombreiros en Baiona tras estoquear 6 touros.
Naceu en Orduña, Biscaia, o 29 de setembro de 1980, sendo fillo de dous galegos: Francisco, natural de Oza dos Ríos, e Charo, de Figueroa, Abegondo. Sen tradición taurina na súa familia, afeccionouse aos touros aos 14 anos despois de destacar na súa mocidade como pelotari.

Vestiu o traxe de luces por primeira vez en Llodio o 16 de agosto de 1999 e debutou con picadores o 2 de xuño de 2002 en Orduña, con novelos propiedade de Javier Pérez Tabernero e compartindo cartel con Julien Lescarret e Javier Lara, cortando tres orellas.

Despois dun intenso percorrido por prazas de touros máis pequenas, o 12 de maio de 2009 confirmou a alternativa con Antonio Ferrera, e Morenito de Aranda como padriño e testemuña, ante "Catalán", touro da gandería "La Dehesilla". Lucía un traxe lila e dourado e saíu ovacionado.

O 2011 foi o ano do seu lanzamento ao éxito taurino tras catro grandes actuacións na praza de Las Ventas, Madrid, cortando outras tantas orellas, o que lle outorgou numerosos premios, como o de triunfador de San Isidro e da tempada. A pesar de recibir unha grave cornada en Málaga o 20 de agosto, rematou a tempada no máis alto da clasificación. Continuou a súa progresión durante os seguintes anos, con numerosas actuacións en España, Francia, Portugal e América do Sur, converténdose nun dos toureiros máis destacados do mundo.

### Morte

O 17 de xuño de 2017, aos 36 anos, na localidade francesa de Aire-sur-l'Adour, no departamento das Landas, enfrontouse ao touro "Provechito", da gandería española de Baltasar Ibán, durante a corrida de touros que conmemoraba as festas desta vila francesa. Foi derrubado polo touro, que lle asestou unha grave cornada que lle afectou ao fígado, pulmón e ril, cortando a vea cava inferior e provocándolle unha grave hemorraxia. Tras ser atendido na enfermería da praza, e ante a gravidade do contratempo, Fandiño foi trasladado ao Hospital Mont-de-Marsan, falecendo unha vez que chegou alí por unha segunda parada cardíaca que non puido superar. Os médicos que o atenderon só puideron certificar a súa morte.

Foi a segunda morte dun toureiro español nunha praza no século XXI, despois da de Víctor Barrio o 9 de xullo de 2016 en Teruel.

Notas
-----

1. ↑  Portabales, Pablo (5 de novembro de 2011). "Cena con un matador". *La Voz de Galicia* (en castelán). Consultado o 4 de febreiro de 2022.
2. ↑  "El médico que atendió a Iván Fandiño: "La muerte era instantánea. Era imposible hacer nada por él"". *Antena 3* (en castelán). EFE. 18 de xuño de 2017. Consultado o 18 de junio de 2017.
3. ↑  "Muere el picador José Antonio Muñoz aplastado por el caballo". *El País* (en castelán) (Madrid). 23 de maio de 1999. Consultado o 4 de febreiro de 2022.

|  |  |
| --- | --- |
| Control de autoridades | 
* Wd: Q3156373
* WorldCat
* VIAF: 272155104025276202613
* BNF: 17790546w

 |
**Giuseppe Delfino**, nado en Turín o 22 de novembro de 1921 e finado en Palazzo Canavese o 10 de agosto de 1999, foi un tirador de esgrima italiano, gañador de seis medallas olímpicas.

Traxectoria
-----------

Participou, aos 30 ans, nos Xogos Olímpicos de 1952 celebrados en Helsinqui, gañando a medalla de ouro na proba por equipos de espada. Nos Xogos Olímpicos de 1956 de Melbourne revalidou o seu título olímpico por equipos, conseguindo tamén unha medalla de prata na proba individual. Nos Xogos Olímpicos de 1960 de Roma logrou o terceiro ouro por equipos e o seu primeiro título na proba individual. Nos Xogos Olímpicos de 1964 de Toquio gañou a medalla de prata na proba por equipos e foi eliminado en cuartos de final da proba individual.

Ao longo da súa carreira gañou sete medallas no Campionato do Mundo de Esgrima, seis delas de ouro.

Véxase tamén
------------

### Ligazóns externas

* www.olympic.org - Giuseppe Delfino *(en inglés)*
* www.sports-reference.com - Giuseppe Delfino *(en inglés)*

|  |  |
| --- | --- |
| Control de autoridades | 
* Wd: Q722571
* Sports Reference: giuseppe-delfino-1

 |
**Jeffrey Scot "Jeff" Tweedy,** nado o 25 de agosto de 1967 en Belleville, é un compositor, músico e poeta estadounidense.

Traxectoria
-----------

Comezou a súa carreira musical coa banda de country alternativo Uncle Tupelo, dende 1987 ata 1994. Un ano despois da separación da banda, forma na cidade de Chicago o grupo de rock alternativo Wilco. Tamén participou con varios grupos de música indie, como Golden Smog e Loose Fur, gravou un álbum con The Minus 5 e colaborou con Rosanne Cash na gravación do tema "Long Black Veil", dentro do álbum "The List".

En 2004 publicou *Adult Head*, un libro de poesía. Tamén estivo un tempo nun centro de rehabilitación por depresión e adicción aos analxésicos. En varias ocasións confesou que padece de fortes migrañas con bastante frecuencia.

Está casado con Sue Miller, antiga propietaria de extinto club de Chicago Loung Ax, coa que tivo dous fillos, Sam e Spencer. Os dous seguiron os pasos do seu pai e tocan xuntos na súa propia banda, The Blisters, que actuaron con Wilco no Chicago's Lollapalooza 2006. En xuño de 2014 anuncióu a ceación dun novo grupo co seu fillo Spencer, chamado Tweedy.

O 13 de novembro de 2018 publicou o seu libro de memorias *"Let’s Go (So We Can Get Back). A memoir of recording and discording with Wilco etc.".*

Discografía
-----------

### En solitario

* *Together at Last* (2017)
* *Warm* (2018)

### Con Uncle Tupelo

* *No Depression* (1990)
* *Still Feel Gone* (1991)
* *March 16–20, 1992* (1992)
* *Anodyne* (1993)

### Con Wilco

* *A.M.* (1995)
* *Being There* (1996)
* *Summerteeth* (1999)
* *Yankee Hotel Foxtrot* (2002)
* *A Ghost Is Born* (2004)
* *Sky Blue Sky* (2007)
* *Wilco (The Album)* (2009)
* *The Whole Love* (2011)
* *Star Wars* (2015)
* *Schmilco* (2016)

### Con Tweedy

* *Sukierae* (2014)

Notas
-----

1. ↑  Martín Cuadrado, Susana. "Jeff Tweedy de Wilco anuncia autobiografía: "Let’s Go (So We Can Get Back)"". *Rock and Roll Army* (en castelán).

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Jeff Tweedy*** |

### Outros artigos

* Uncle Tupelo
* Wilco

### Ligazóns externas

* Páxina web oficial de Wilco

|  |  |
| --- | --- |
| Control de autoridades | 
* Wd: Q1686370
* WorldCat
* VIAF: 51894691
* AllMusic: mn0000232891
* BIBSYS: 5075026
* BNF: 14066073m
* Discogs: 306247
* EBID: ID
* Europeana: ID
* FAST: 1546579
* Genius: Jeff-tweedy
* GND: 134853806
* IMDb: nm1186492
* ISNI: 0000 0000 5582 5422
* LCCN: no98126226
* MusicBrainz: ID
* NNDB: 000043764
* Songkick: 490682
* TMDb: 74329

 |
O **Internacional de Madrid**, máis coñecido como **Internacional** ou **Inter de Madrid**, e durante un tempo, por razóns de patrocinio, como **Dux Internacional**, é un equipo de fútbol español de Villaviciosa de Odón, na Comunidade de Madrid. Fundouse en 2002 e competía no grupo I da Primeira División RFEF ata 2022, data en que foi apartado da competición.

Historia
--------

O Internacional de Madrid foi fundado en 2002 por un grupo de empresarios. Na súa primeira tempada, o club inscribiuse en Terceira Rexional, a oitava categoría do fútbol madrileño, e xogaba os seus partidos no barrio madrileño de Orcasitas. Acabou a tempada como primeiro clasificado, despois de gañar todos os partidos, con 187 goles a favor e 25 en contra, conseguindo o ascenso de categoría. Na segunda tempada de historia conseguiu outro ascenso, como líder da categoría, con 128 goles a favor e 17 en contra.

O equipo xogou en Rexional Preferente ata 2010, cando conseguiu o seu primeiro ascenso a Terceira División como subcampión da categoría.

En 2016, o Inter trasladouse de Moraleja de Enmedio a Boadilla del Monte.

Na tempada 2017/18 proclamouse campión do grupo madrileño de Terceira División e superou a promoción de ascenso contra o Tenerife B, conseguindo o ascenso a Segunda B.

Datos do club
-------------

*Tempadas en Segunda división B de España:2*

* *Mellor lugar*: 14º
* *Peor lugar*: 14º

*Tempadas en Terceira División Española*: 8

* *Mellor lugar*: 1º (2017/18)
* *Peor lugar*: 16º (2015/16)

Palmarés
--------

* **Terceira División (1)**: 2017-18

Véxase tamén
------------

### Ligazóns externas

* Sitio web oficial

| * v
* c
* e
Primeira División RFEF - Grupo 1 · 2022-23 |
| --- |
| Alcorcón · Algeciras · Badajoz · Celta B · Ceuta · Córdoba · Cultural Leonesa · Deportivo · Fuenlabrada · Internacional Madrid · Linares · Linense · Mérida · Pontevedra · Racing de Ferrol · Rayo Majadahonda · Real Madrid Castilla · San Fernando · San Sebastián de los Reyes · Unionistas |
Ellen Rankin Copp e o seu fillo Hugh, nunha publicación de 1893.
*Weird Tales* (outubro 1929); ilustración de cuberta por Hugh Rankin.
**Hugh Doak Rankin**, nado como **Hugh Dearborn Copp** o 2 de xullo de 1878 e finado o 3 de xaneiro de 1956, foi un artista estadounidense que ilustrou a revista de ciencia ficción *Weird Tales* nas décadas de 1920 e 1930.

Traxectoria
-----------

Hugh Dearborn Copp naceu en Loda, Illinois, o único fillo de William H. Copp e Ellen Rankin Copp. A súa nai era escultora. Os seus tataraavós Jean Lowry Rankin e John Rankin foron abolicionistas e hóspedes de Underground Railroad en Ohio. Cando os seus pais se separaron, Ellen e Hugh foron a Múnic e el estudou arte. Empezou a usar o apelido da súa nai durante a súa mocidade, despois da separación dos seus pais. Serviu no exército dos Estados Unidos durante a primeira guerra mundial.

Notas
-----

1. ↑  "Mrs. Ellen Rankin Copp" Arquivado 13 de outubro de 2016 en Wayback Machine. Illinois Women Artists Project.
2. ↑  "Chicago Boy Abroad" *Chicago Daily Tribune* (December 16, 1894): 46. via Newspapers.com

Véxase tamén
------------

### Ligazóns externas

* Hugh D. Rankin's actual gravesite in San Diego, at Find a Grave

|  |  |
| --- | --- |
| Control de autoridades | 
* Wd: Q15987640
* Gutenberg: 54429
* WikiTree: Rankin-3188

 |
**Iván Lázaro Pedroso Soler**, nado o 17 de decembro de 1972 na Habana (Cuba), é un atleta especialista no salto de lonxitude.

Traxectoria
-----------

En 1995 logrou a medalla de ouro no Campionato do mundo de atletismo en Gotemburgo (Suecia) cun salto de 8,70 metros. Nese mesmo ano nunha competición en Sestriere (Italia), conseguiu un salto de 8,96 metros, superando por un centímetro a marca mundial de Mike Powell, este salto estivo rodeado de polémica xa que nun principio o vento rexistrado polo anemómetro daba por válido o salto para ser homologable como marca mundial, pero tras unha investigación da Federación Internacional de Atletismo, decidiuse anular a plusmarca, xa que no momento do salto había un xuíz diante do anemómetro obstruíndo a medida real do vento.

Volveu repetir medalla de ouro nos Campionatos do mundo de atletismo de 1997 en Atenas (Grecia), e en 1999 en Sevilla (España), quedando por diante de Yago Lamela.

Tivo que esperar aos Xogos Olímpicos de Sydney 2000 (Australia) para conseguir a súa primeira medalla de ouro nunhas olimpíadas, cun salto de 8,55 superou ao australiano Jai Taurima por unha axustada marxe de 6 centímetros. Nos Xogos Olímpicos de Barcelona 1992, acabou cuarto por detrás de Carl Lewis, Mike Powell e de Joe Greene, e nos Xogos Olímpicos de Atlanta 1996 non participou por estar recuperándose dunha lesión.

No Campionato do mundo de atletismo do 2001 en Edmonton (Canadá), conseguiu outra medalla de ouro cun salto de 8,40 metros, sumando un total de catro medallas de ouro en mundiais e unha medalla de ouro olímpica, ás que hai que sumar as súas catro medallas de ouro nos Campionatos do mundo en pista cuberta, converténdose nun dos mellores atletas na historia da especialidade.

Dende 2014 adestra a Yulimar Rojas e dende 2016 tamén a Ana Peleteiro.

Notas
-----

1. ↑  "El mito cubano y la gacela venezolana". *Sport* (en castelán). 23 de febreiro de 2020. Consultado o 20 de febreiro de 2021.
2. ↑  "Ana Peleteiro busca el gran salto con Iván Pedroso". *El País* (en castelán). 23 de outubro de 2016. Consultado o 20 de febreiro de 2021.

|  |  |
| --- | --- |
| Control de autoridades | 
* Wd: Q316062
* BRE: 2708949
* Munzinger: 01000004706
* IAAF: 4205
* OCID: ivan-pedroso
* Sports Reference: ivan-pedroso-1

 |
Un hub, ou concentrador, USB.
Un hub USB sen a carcasa de plástico.
Un **Hub USB** (tamén chamado concentrador USB) é un dispositivo que permite ter varios portos USB a partir dun só. Podería definirse como un distribuidor de portos USB. Ás veces veñen integrados no equipo informático, normalmente no teclado ou (máis raramente) no monitor. Existen hubs separados de moitas formas, algúns utilizando cables e outros conectándose directamente a un porto USB.

Tipos de Hubs USB
-----------------

### Pola súa versión de USB

A versión USB dun hub condiciona o tipo de dispositivos que se poden conectar:

* USB 1.0 ó 1.1: Admite dispositivos "Low Speed" (velocidade de ata 1,5 Mbit/s) e "Full Speed"

(velocidade de ata 12 Mbit/s).

* USB 2.0: Ademais dos anteriores, admite dispositivos "High Speed" (velocidade de ata 480 Mbit/s).

Para poder usar dispositivos "High Speed", tanto o hub como o porto do ordenador ao que se conecta o hub deben ser USB 2.0.

### Polo seu tipo de fonte de alimentación

* Sen fonte de alimentación ou *"Bus-powered"*: Toma a enerxía a través do bus bus USB. Estes hubs poden ter catro portos como máximo, só admiten a conexión de dispositivos de baixo consumo(é dicir, que consuman menos de 100mA cada un, ata un máximo de 500mA en total do bus USB).
* Con fonte de alimentación ou *"Self-powered"*: Ten o seu propio alimentador externo. Non hai límite teórico para o número de portos neste tipo de hubs, pero e difícil atopar un con máis de oito portos.

### Polo número de Portos

Un hub alimentado polo bus pode ter ata catro portos, mentres que un hub autoalimentado pode ter, teoricamente, ata 255 portos (porén, o número máximo de dispositivos conectables simultaneamente nun bus USB é de 127). A maioría dos hubs teñen catro ou sete portos.

  


|  |  |
| --- | --- |
| Control de autoridades | 
* Wd: Q850053
* MAG: 61361435

 |
*Este artigo trata do transporte de pasaxeiros. Para a noción similar relacionada co transporte de mercadorías ver o artigo Transporte intermodal.*
Autobús diante unha estación de ferrocarril.
A **intermodalidade** ou **transporte intermodal de pasaxeiros** é un concepto que implica a utilización de varios modos de transporte no curso dun mesmo desprazamento.

Algúns medios de transporte sempre foron intermodais. Por exemplo, a maioría dos aeroportos importantes teñen instalacións extensas para o estacionamento de automóbiles e teñen boas conexións de ferrocarril ou autobús ás cidades próximas. Así mesmo, os autobuses urbanos xeralmente chegan ás estacións de ferrocarril e paradas de metro é, ás veces, tamén chegan ao aeroporto máis próximo.

Un obxectivo esencial do transporte intermodal de pasaxeiros moderno, polo menos nos países desenvolvidos, é o de reducir a dependencia do automóbil como o medio esencial de uso para o transporte e aumentar máis o transporte público para, entre outras razón, axilizar o tráfico e diminuír a contaminación nas grandes cidades.

Para animar a conseguilo, os chamados *Planificadores de viaxes intermodais* desenvolven campañas para concienciar á poboación e ás autoridades das posíbeis alternativas aos usuarios e facilitar o seu uso.

Véxase tamén
------------

### Outros artigos

* Estación intermodal
* Transporte intermodal

---

|  |  |
| --- | --- |
|  |  *Este artigo é, polo de agora, só un bosquexo. Traballa nel para axudar a contribuír a que a Galipedia mellore e medre.* |

---
Tumba de Anderson en Edimburgo.
**John Anderson**, nado o 4 de outubro de 1833 en Edimburgo (Escocia), e finado o 15 de agosto de 1900 en Buxton, Derbyshire (Inglaterra), foi un naturalista e médico escocés, que desenvolveu a súa actividade profesional na India.

Traxectoria
-----------

John Anderson cursou estudos de medicina na universidade da súa cidade natal, Edimburgo, doutorándose en 1861 cunha tese sobre zooloxía. Inicialmente dedicouse ao estudo dos mamíferos mariños, a partir dalgúns exemplares varados nas costas de Escocia, e publicou varos artigos en *Annals and Magazine of Natural History*.

Estivo dous anos impartindo clases no *Free Church College* de Edimburgo, pero en 1864 partiu para a India, para reunirse co seu irmán en Calcuta. En 1865 foi nomeado director do recentemente creado Museo de Historia Natural da India. Alí achega as súas propias coleccións con exemplares recollidos en diversas rexións da India.

Participou, en 1868, como médico e naturalista, nunha expedición a Birmania e a Yunnan (no sueste da China), e despois nunha segunda en 1875. Esta expedición permitiulle recoller espécimes do golfiño Irrawaddy, *Orcaella brevirostris* que comparou con *Orcaella fluminalis* e co golfiño do Ganxes, *Plantanista gangetica*.

Retirouse das súas funcións en 1876 e retornou a Gran Bretaña. Posteriormente estivo en Alxeria en 1889 e, despois en Exipto, onde problemas de saúde obrigárono a pasar moito tempo.

Acumulou unha vasta colección que lle permitiu redactar as súas famosas publicacións sobre a fauna exipcia co título *Zoology of Egypt*. Contrariamente a moitos dos seus contemporáneos, foi sobre todo un naturalista *sobre o terreo*. As súas publicacións, nas cales menciona referencias xeográficas e zoolóxicas precisas, son a proba.

Entre outras, describiu a especie de balea *Balaenoptera edeni* e, entre as que lle foron dedicadas, está *Sacculina andersoni* Giard, 1887, un cirrípede parasito.

Notas
-----

1. 1 2 3  Moore, D. T. (2004): "Anderson, John (1833–1900)" en *Oxford Dictionary of National Biography*. Oxford University Press.
2. ↑  Smith, M. A. (1931). Taylor and Francis, ed. *Fauna of British India. Reptilia and Amphibia. Volume 1*. London. p. 10.
3. ↑  Alcock, A (1901). "John Anderson, FRS". *Proceedings of the Asiatic Society of Bengal* **1902**: 40–44.

|  |  |
| --- | --- |
| Control de autoridades | 
* Wd: Q1349404
* WorldCat
* VIAF: 19988451
* BNB: ID
* BNF: 155198725
* FAST: 263143
* GND: 11766099X
* Gutenberg: 54425
* ISNI: 0000 0000 8099 4105
* LCCN: n90603780
* Luminous-Lint: Dr\_John\_\_Anderson
* NTA: 068420722
* ODNB: 489
* OL: OL2221933A
* SNAC: w6j99t98
* SUDOC: 059747145

 |
Para outras páxinas con títulos homónimos véxase: Interlingua.
O termo **interlingua** (*interlanguage* en inglés) foi cuñado por Selinker en 1969 para referirse ás gramáticas provisionais que ían construíndo os estudantes dunha lingua estranxeira conforme se aproximaban á lingua que pretendían aprender. Este termo desprazou outros parecidos como **sistema aproximativo** ou **competencia transicional**.

Significado
-----------

En termos xerais, o termo interlingua significa dúas cousas:

1. o sistema lingüístico do estudante nun punto dado do tempo e
2. o rango de sistemas entrelazados que caracterizan o desenvolvemento dos estudantes no tempo. Este sistema vai evolucionando conforme se van aprendendo novas estratexias lingüísticas para comprender a linguaxe recibida e controlar a produción propia.

Desenvolvemento
---------------

Selinker estima que o desenvolvemento da interlingua é diferente do proceso de desenvolvemento da lingua materna (L1) dada a probabilidade de fosilización da lingua estranxeira (L2). A fosilización consiste, precisamente, en cesar de elaborar a interlingua en certo aspecto. Así, moitos emigrantes poden pasar décadas inmersos noutra cultura e lograr un vocabulario amplo e unha gramática variada pero, por exemplo, reter o acento da súa lingua materna.

Tense analizado a interlingua de estudantes con linguas maternas diferentes e descuberto que existe certa sistematicidade no seu desenvolvemento.
**John Barber**, nado en 1734 e finado en 1801, foi un inventor inglés.

Traxectoria
-----------

Naceu en Nottinghamshire, trasladouse a Warwickshire arredor de 1760 para dirixir explotacións de carbón na zona de Nuneaton. Durante un tempo viviu en Camp Hill House, entre Hartshill e Nuneaton, e máis tarde estableceuse en Attleborough. Patentou diversas invencións entre 1766 e 1792, das cales a máis remarcable foi unha para unha turbina a gas e aínda que desta patente non saíu ningún aparello práctico, o certo é que Barber foi a primeira persoa en describir en detalle o principi odunha turbina a gas, e hai poucos anos construíuse un modelo baseado nas especificacións de Barber.

Turbina a gas de Barber
-----------------------

Debuxo que aparecía na patente de Barber
En 1791 Barber rexistrou unha patente (UK patent no. 1833 - *Obtaining and Applying Motive Power, & c. A Method of Rising Inflammable Air for the Purposes of Procuring Motion, and Facilitating Metallurgical Operations*) que contiña todos as características esenciais para realizar con éxito unha turbina a gas. Pensada como un método para extraer sen cabalos, o deseño de Barber contaba con cadeas, compresor, cámara de combustión e turbina.

A turbina de Barber funcionaba co gas que se obtiña queimando madeira, carbón, aceite ou outras substancias. Eses gases quentábanse nunha retorta de onde pasaban a un receptor e arrefriaban. O aire e o gas comprimíanse en diferentes cilindros e inxectábanse nunha cámara de combustión onde tamén se botaba auga auga na boca da cámara de combustión para arrefriala e para aumentar o volume dos gases.

A tecnoloxía da época impedíalle crear a suficiente enersía para que fose útil. En 1972 a firma alemá Kraftwerk-Union AG realizou un aparello para a Feira de Hanóver que traballaba segundo o modelo de Barber.

|  |  |
| --- | --- |
| Control de autoridades | 
* Wd: Q1699263
* EBID: ID
* ODNB: 56704
* WikiTree: Barber-7973

 |
Para outras páxinas con títulos homónimos véxase: José Antonio Ferreiro González.
**José Antonio Ferreiro González**, nado no Valadouro en 1952 e finado en Gasteiz o 23 de setembro de 1978, foi un policía galego asasinado por ETA.

Traxectoria
-----------

José Antonio Ferreiro era membro da Policía Armada, un extinto corpo policial español. Destinado en Gasteiz, o 23 de setembro de 1978 recibiron na súa comisaría unha chamada avisando de que había un home atado a un poste, nas aforas da cidade, cunha bomba no peito. Cando cinco policías se presentaron no sitio, preto do lugar de Argandoña, non había ninguén, pero estourou unha bomba. Como resultado da explosión, catro policías foron feridos e Ferreiro faleceu no acto.

Galardóns
---------

* Cruz da Garda Civil con distintivo vermello
* Medalla de Ouro ao mérito policial
* Unha rúa no Valadouro leva o seu nome

|  |  |
| --- | --- |
| Control de autoridades | 
* Wd: Q20532822
* DBE: jose-antonio-ferreiro-gonzalez

 |
As **internalinas** son proteínas da superficie celular que se encontran na bacteria *Listeria monocytogenes*. As principais formas que se coñecen son: InlA, InlB, InlH e InlK. A bacteria utilízaas para invadir células de mamífero por medio das proteínas transmembrana cadherinas (no caso de InlA) e os receptores Met (no caso de InlB). O papel exacto destas proteínas e a súa capacidade invasiva in vivo non se comprende totalmente. En células en cultivo, InlA é necesaria para facilitar a entrada de *Listeria* nas células epiteliais humanas, mentres que a InlB é necesaria para a internalización de *Listeria* en varios outros tipos de células, como os hepatocitos, fibroblastos e células epitelioides. As internalinas son principalmente factores de virulencia expostos na superficie bacteriana, cuxo papel vai desde o recoñecemento de receptores celulares para axudar á entrada do patóxeno e escapar da autofaxia.
*Listeria monocytogenes* supón unha ameaza para as mulleres preñadas debido á súa capacidade de cruzar a barreira placentaria sanguínea por medio da unión á vez de InIA e InIB ás células do hóspede. As investigacións mostraron que só a unión combinada destes dous factores de virulencia permite que a bacteria cruce esta barreira. Isto non é así nos ratos e coellos de Indias, cuxas células só teñen afinidade por InIB en ratos e por InIA nos coellos de Indias.

Notas
-----

1. ↑  Uniprot InlH
2. ↑  Neves D, Job V, Dortet L, Cossart P, Dessen A
 Structure of Internalin InlK from the Human Pathogen Listeria monocytogenes. J. Mol. Biol. (2013) 425 p.4520-4529.
3. ↑  Lecuit M, Ohayon H, Braun L, Mengaud J, Cossart P (1997). "Internalin of Listeria monocytogenes with an intact leucine-rich repeat region is sufficient to promote internalization". *Infect. Immun.* **65** (12): 5309–19. PMC 175764. PMID 9393831.
4. ↑  Neves D1, Job V, Dortet L, Cossart P, Dessen A. Structure of Internalin InlK from the Human Pathogen Listeria monocytogenes. J Mol Biol. 2013 Nov 15;425(22):4520-9. doi: 10.1016/j.jmb.2013.08.010. Epub 2013 Aug 16. PMID 23958637
5. ↑  Babinet, Charles; et al. "Conjugated action of two species-specific invasion proteins for fetoplacental listeriosis.". *Nature 455.7216 (2008): 1114+. Academic OneFile. Web. 4 Dec. 2014*.

Véxase tamén
------------

### Outros artigos

* Cadherina
* Pascale Cossart

---

|  |  |
| --- | --- |
| Este artigo tan só é un bosquexo |  *Este artigo sobre bioloxía é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---


|  |  |
| --- | --- |
| Control de autoridades | 
* Wd: Q83170078
* MAG: 2780538622

 |

|  |  |
| --- | --- |
| Identificadores | 
* InterPro: IPR024634

 |
**José Amor Vázquez**, nado en Ribadeo o 28 de setembro de 1921 e finado en North Providence (Rhode Island) o 5 de febreiro de 2018, foi un hispanista galego.

Traxectoria
-----------

Sobriño de Jesús e Juan Vázquez Gayoso. Antes de facer un ano, a familia marchou a Cuba, onde permaneceron ata que José fixo os oito anos. Regresaron a Ribadeo onde viviron cinco anos ata que o seu pai, que era xuíz, foi trasladado á Coruña. José fixo alí os estudos secundarios. Co golpe de Estado do 18 de xullo de 1936 a familia marchou ao exilio. Chegou a Cuba en 1937, e matriculouse na Universidade da Habana doutorándose en Leis, Filosofía e Letras e Ciencias Políticas e Económicas en 1944. En Cuba foi militante antifranquista, pertenceu ao Comité Universitario Pro-República Española e ao Círculo Republicano Español e tivo relación coa Loxa Masónica Washington da Habana. Exerceu como avogado e marchou a Venezuela.

Despois pasou a Estados Unidos onde traballou como profesor de Estudios Hispánicos durante cincuenta anos na Brown University. Foi fundador e director do Centro de Estudios Latinoamericanos, profesor honorario da Asociación Internacional de Valleinclanistas, membro numerario da Academia Norteamericana da Lingua Española e correspondente da Real Academia Española.

Recoñecementos
--------------

* Gran Encomenda da Orde de Isabel a Católica.
* Medalla de Honra da Biblioteca John Carter Brown.

Notas
-----

1. ↑  Luto por el fallecimiento del hispanista José Amor y Vázquez (1921-2018)

Véxase tamén
------------

### Bibliografía

* Amor y Vázquez, el hispanista exiliado en USA que llevaba en su cartera una foto de Ribadeo
* Currículo na ANLE

|  |  |
| --- | --- |
| Control de autoridades | 
* Wd: Q51218437
* WorldCat
* VIAF: 7406550
* BIBSYS: 3056271
* BNE: XX1025387
* BNF: 12034366s
* Dialnet: 30980
* GND: 119172801
* ISNI: 0000 0000 5919 4816
* LCCN: n83033369
* NKC: xx0211350
* NTA: 070510296
* SUDOC: 028524705

 |
**Mats Söderlund**, coñecido polo seudónimo de **Günther**, nado en Malmö en 1969, é un cantante e ex-modelo sueco.

Traxectoria
-----------

Mats Söderlund exerceu de modelo até que deixou as pasarelas para dedicarse a rexentar varios clubs na súa cidade natal de Malmö. En 2004 comezou na industria discográfica co seudónimo de **Günther**. O personaxe de Günther é un *pastiche* saído da década de 1980, cun pequeno mostacho, grandes lentes de sol e peinado mullet. O seu estilo musical caracterízase por unha parodia dos estilos europop e eurodance, cunha voz moi grave e un forte acento alemán. Söderlund adoita cantar coas **Sunshine Girls**, se ben tamén colaborou con artistas como Samantha Fox.

En 2004 Warner Bros. publicou o disco *Pleasureman*, con temas como "Ding Dong Song", "Tutti Frutti summer love" ou o dueto con Samantha Fox "Touch me".

Na actualidade prepara o seu segundo disco, *Dirty Man Swedish Sex Beast*, estando xa dispoñible na rede o seu primeiro sinxelo, "Pussycat".

Véxase tamén
------------

### Ligazóns externas

* www.gunthernet.com

* Portal:Suecia

|  |  |
| --- | --- |
| Control de autoridades | 
* Wd: Q465670
* AllMusic: mn0000943909
* Discogs: 687836
* Europeana: ID
* MusicBrainz: ID
* Songkick: 404809

 |
**Lino Tejada Rodríguez**, nado en Mugueimes (Muíños) o 8 de febreiro de 1901 e finado en Xaén o 20 de setembro de 1940, foi un policía e político galego.

Traxectoria
-----------

Segundo fillo de Javier Tejada Armada e Segunda Rodríguez Rodríguez. Na segunda metade da década dos vinte era funcionario policial. En 1936 formaba parte do servizo de seguridade do gobernador civil de Xaén. Foi designado delegado especial gobernativo polo gobernador civil Manuel Martín Galeano, para neutralizar o amotinamento da Garda Civil acantonada no santuario da Virxe da Cabeza na Serra Morena, a 32 quilómetros de Andújar. Foi gobernador civil interino "sen nomeamento" de Alacant o 27 de febreiro de 1939 e só ocupou o cargo durante menos de tres semanas, sendo cesado o 17 de marzo de 1939 polas autoridades do Consello Nacional de Defensa (CND), sendo substituído por Manuel Rodríguez Martínez. Foi fusilado 20 de setembro de 1940.

Véxase tamén
------------

### Bibliografía

* Morais, Carlos (2019). Centro Cultural Popular do Limia, ed. "Aproximaçon biográfica de Lino Tejada Rodríguez". *Lethes. Cadernos culturais do Limia* (14): 100–127.

* Serrallonga i Urquidi, Joan (2007). "El aparato provincial durante la Segunda República. Los gobernadores civiles, 1931-1939" (PDF). *Hispania Nova* (7). Consultado o 17 de xullo de 2018.

### Ligazóns externas

* Lino Tejada Rodríguez
* Lino Tejada Rodríguez, penúltimo efémero Governador Civil do Alacant republicano
* Ficha en Todos los nombres
**Juan Díaz Lobelos**, coñecido como **Juan de Xan de Siso**, nado en Fisterra e finado en Porto Rico en 1997, foi un sindicalista e político galego.

Traxectoria
-----------

Emigrou con 17 anos aos Estados Unidos de América, onde traballou de chófer, albanel, mineiro, fogueiro e mariñeiro. En 1932 foi detido e procesado por motivos político-sindicais, e regresou a Galicia. Instalouse na Coruña, traballou como mariñeiro e foi membro da Sociedade de Oficios Varios da UGT. Co golpe de Estado do 18 de xullo de 1936 foi detido e torturado, conseguindo fugarse. Regresou a Fisterra buscando protección na familia. Fuxiu co seu irmán José no pesqueiro Cabo Finisterre o 18 de decembro de 1936 logrando chegar a Asturias, desembarcando en San Esteban de Pravia. Combateu no exército leal. Foi xulgado en Ferrol e declarado en rebeldía. Logrou exiliarse en Francia. Residiu en Alxer até 1951, cando o seu irmán José o reclamou e puido marchar a Arxentina. Embarcou na mariña mercante arxentina e abandonou o buque en Nova York onde quedou a vivir. En Nova York casou cunha portorriqueña, e ao xubilarse trasládaronse a Porto Rico, onde morreu.

Véxase tamén
------------

### Bibliografía

* Ficha no Repertorio biobibliográfico do exilio galego

### Outros artigos

* José Díaz Lobelos

### Ligazóns externas

* 

* Juan Díaz Lobelos na páxina web *Nomes e Voces*.
* Juan y José Lobelos, los dos escapados de Fisterra en el 36
* Y al regresar de viejo a Fisterra dijo: «Pepe, tú para España ya no eres nadie»